એક ભોંયરાની અંદર ચારેયને લઈ જવામાં આવ્યા. ભોંયરામાં ચારે બાજુની દિવાલોની પાસે મૂકેલા ઘોડામાં એકમેક પર ઢગલો કરીને કેટલીયે સૂટકેસો અને બ્રીફકેસો લાદેલી હતી. સૂટકેસો પર કાળજીપૂર્વક લખેલા તેમના માલિકોના નામ વાંચી શકાતા હતા, જેનો હવે કોઈ જ અર્થ રહ્યો ન હતો. ઊંચી-ઊંચી બારીઓની નીચે લાકડાનાં ખોખાંની કતાર પડી હતી. ચારે જણા પલાંઠી વાળીને જમીન પર વચ્ચોવચ બેઠા, ત્યાં જ એસએસના માણસોએ એક સુટકેસ ઊઠાવી, અને મહામહેનતે ઘસડીને તેમની પાસે લઈ આવ્યા. હેરઝોગની સામે સુટકેસને ખાલી કરીને તેઓ બીજી સૂટકેસ લાવવા માટે પાછા ચાલ્યા ગયા. બીજી સુટકેસ એમણે ગ્રનર પાસે ખાલી કરી. સોનાની વસ્તુઓનો એક ઢગલો એમણે ફ્રેડનરની સામે મૂક્યો અને એક ઢગલો વલ્કન સામે મૂક્યો. એ ઢગલાઓની અંદર હતી સોનાની જૂની ચીજવસ્તુઓ… વીંટીઓ, માથાની પીનો, બાજુબંધો, ઘડિયાળો, ચશ્માં, સિગારેટનાં ખોખાં…!